**Информација за кандидате**

**о конкурсном поступку за извршилачка радна места:**

* **урбаниста,**
* **заменик матичара и**
* **координатор групе за јединствено управно место и писарницу**

**Општинска управа Ковин,** Вас позива да се пријавите на посаона радном месту **:**

**- урбаниста – 1 извршилац у звању саветник** на којем ћете обављати послове на припреми израде планских докумената, програма и урбанистичких планова, изради извода из урбанистичких планова, издавање локацијских услова и других решења у поступку ЦЕОП-а и информације о локацији, контрола усклађености урбанистичких пројеката и Планова детаљне регулације са плановима вишег реда, стручни послови по поднетим пријавама и захтевима за озакоњење, као и по решењима о рушењу-уклањању нелегалних објеката и др.

**- заменик матичара – 1 извршилац** **у звању млађи саветник** на којем ћете обављати послове вођења матичних књига рођених, венчаних, умрлих и књиге држављана као и послове у вези са уписима чињеницe рођења, закључења брака, смрти и држављанства у матичне књиге, издавати изводе и уверења о чињеницама уписаним у матичне књиге, обављати чин закључења брака, послове вођења матичних књига применом електронских средстава за обраду и складиштење података – Регистар матичних књига и др.**.**

**- координатор групе за јединствено управно место и писарницу – 1** извршилац у звању сарадник на којем ћете обављати послове организовања, планирања и надзора над радом јединственог управног места, функционисања Е-писарнице, пријем службене поште, завођење и класификације предмета по материји, вођење евиденције путем аутоматске обраде података и израда различитих периодичних извештаја о кретању првостепених управних предмета и др.

**Датум објављивања конкурса:** 06. септембар 2024. године

**Последњи дан за достављање пријаве на конкурс:** 23. септембар 2024. године

**На шта је посебно важно да обратите пажњу у тексту конкурса:**

Обратите пажњу на опис послова на радном месту како бисте проценили да ли Вам овај посао заиста одговара.

Проверите да ли испуњавате све услове који се траже за посао, нарочито у делу oбразовања и радног искуства, јер ако нешто не испуњавате, нећете моћи да учествујете на конкурсу.

**Како подносите пријаву на конкурс:**

Пријава се подноси **само преко обрасца** који можете пронаћи на нашем сајту www.kovin.rs и одштампати или га у штампаном облику можете преузети у Одсеку за УЉР и кадровске послове, канцеларија бр. 41 у згради општине Ковин, ЈНА бр. 5.

Пријаву попуњавајте читко и прецизно, јер ако пријава није јасна или су неки подаци лоше уписани па нису јасни, нећемо прихватити Вашу пријаву. **Пријаву обавезно морате својеручно потписати.**

Обавезна поља која су означена \* у обрасцу **обавезно попуните**, јер ако их не попуните нећете моћи да учествујете на овом конкурсу.

Ако конкуришете на више различитих радних места истовремено, проверите да ли сте преузели прави образац, јер сваки образац има попуњен уводни део у којем је назначено само једно радно место.

**Које доказе достављате уз пријаву на конкурс:**

Уз пријаву нисте дужни да доставите ни један други доказ.

Уколико кандидат, у погледу провере опште функционалне компетенције „Дигитална писменост“ поседује важећи сертификат, потврду или други одговарајући доказ о познавању рада на рачунaру на траженом нивоу (који подразумева поседовање знања и вештина у основама коришћења рачунара, основама коришћења интернета, обради текста и табеларним калкулацијама) и жели да на основу њега буде ослобођен тестирања компетенције „Дигитална писменост“, неопходно је да уз пријавни образац (уредно и потпуности попуњен у делу \*Рад на рачунару), достави и тражени доказ у оригиналу или овереној копији, Конкурсна комисија ће на основу приложеног доказа донети одлуку да ли може или не може да прихвати доказ који је приложен уместо тестовне провере, односно Конкурсна комисија може одлучити да се кандидату ипак изврши провера наведене компетенције, ако увидом у достављени доказ не може потпуно да оцени поседовање ове компетенције. Ако не доставите ове доказе, ипак ћете моћи да учествујете у конкурсу aли ће Комисија преоверавати ту компетенцију

**Када достављате остале доказе који се траже на овом конкурсу:**

Све доказе које Вам будемо тражили током конкурса, морате да доставите у року од **5 радних дана** од дана када добијете обавештење.

Ако их не доставите у том року, нећете више моћи да учествује на конкурсу.

**Шта је шифра пријаве:**

Шифра пријаве је скуп бројева и слова који ћемо доделити Вашој пријави. О шифри ћете бити обавештени у року од три дана од дана када предате пријаву. Ако сте конкурисали на више радних места, добићете онолико шифри колико сте пријава послали. Забележите, односно сачувајте вашу шифру јер ћете је уписивати на све тестове које будете радили у изборном поступку.

**Очекивани датум отпочињања изборног поступка:**

Код кандидата чије су пријаве благовремене, допуштене, разумљиве и потпуне, изборни поступак ће се спроводити у просторијама у згради општине Ковин, ЈНА бр. 5, о чему ће кандидати бити обавештени путем мејла или телефонским путем, на мејл адресу и телефонски број које кандидат наведе у обрасцу пријаве.

**Шта је провера општих функционалних компетенција (ОФК)**

На овом конкурсу ћемо **путем тестова** проверавати да ли познајете „организацију и рад органа аутономне покрајине, односно локалне самоуправе у Републици Србији”, који ниво „дигиталне писмености” имате и каква вам је „пословна комуникација”.

Све ове тестове ћете радити на рачунару. Ови тестови ће показати ниво Ваших општих функционалних компетенција.

**Како да се припремите за проверу ОФК:**

На линку <https://kutak.suk.gov.rs/kutak-znanja/materijali-za-pripremu-ofk-jls>

можете наћи базу питања за „Организацију и рад органа аутономне покрајине, односно локалне самоуправе у Републици Србији“. Из те бaзе ћете добити 20 питања на које треба да одговорите.

На линку <https://kutak.suk.gov.rs/kutak-znanja/rad-i-organizacija-drzavnih-organa-u-ap-i-jls> можете вежбати и проверити своје знање из ове области.

На линку <https://kutak.suk.gov.rs/kutak-znanja/poslovna-komunikacija-za-ap-i-jls> можете наћи примере питања са одговорима за „Пословну комуникацију“ и припремити се за почетак изборног поступка. Ово су само примери и нису идентични као они који ће бити дати на тестирању.

На линковима <https://kutak.suk.gov.rs/kutak-znanja/materijali-za-pripremu-ofk/digitalna-pismenost-excel> и <https://kutak.suk.gov.rs/kutak-znanja/digitalna-pismenost> можете наћи материјал за припрему за компетенцију „Дигитална писменост“ и припремити се за почетак изборног поступка.

**Колики је максимум бодова који можете остварити на провери ОФК:**

На сваком појединачном тесту можете остварити максимално 3 бода, а укупно на сва три теста за ОФК максимално 9 бодова.

**Шта је провера посебних функционалних компетенција (ПФК):**

На овом конкурсу ће се проверавати да ли имате конкретна знања и вештине за рад на месту за које конкуришете. То су посебне функционалне компетенције. Провера ће се вршити Вашим излагањем/одговарањем на питања Комисије (усмена провера) .

Које компетенције ће бити провераване наведено је у тексту јавног конкурса.

**Како да се припремите за проверу ПФК:**

Прописи које се очекује да применинте на усменом излагању су наведени у тексту јавног конкурса у делу „Посебна функционална компетенција – релевантни прописи из делокруга радног места“. Током саме провере биће Вам дозвољено да користите текстове ових закона и прописа, с обзиром на то да нас интересује да ли знате да их примењујете, а не да ли сте их научили напамет.

На сајту Службе за управљање кадровима

<https://www.suk.gov.rs/extfile/sr/1643/Provera%20pfk.pdf>

пронаћи ћете примере задатака за проверу ПФК у државним органима. Сличну поставку задатака за проверу компетенција можете очекивати и у овом изборном поступку.

**Колики је максимум бодова који можете остварити на провери ПФК:**

Максимални број бодова који можете остварити у овој фази изборног поступка износи 18.

**Шта су понашајне компетенције:**

У савременом пословном окружењу није битно само које послове радите већ и како их обављате. Одговор на то питање дају понашајне компетенције.

Оне представљају скуп ваших карактеристика – способности, особина, ставова, вештина, које утичу на то како ћете се понашати у радној ситуацији и колико ћете успешно обављати послове.

На овом конкурсу процењиваћемо на који начин користите информације и како управљате информацијама док радите, како управљање задацима и да ли сте усмерени на остваривање резултата, да ли сте у раду оријентисани ка учењу и променама, на који начин изграђујете и одржавате професионалне односе, да ли сте савесни, посвећени свом послу и имате интегритет. Све ово су понашајне компетенције.

**Како се проверавају понашајне компетенције:**

Понашајне компетенције провераваће лице које обучено да их проверава. Приликом интервјуа биће вам постављана питања у вези са вашим претходним професионалним искуством. Од вас ће се тражити да јасно опишите како сте се понашали у конкретним радним ситуацијама на радним местима на којима сте радили. Лице које води интервју ће вам постављати различита питања, а у одговорима ће очекивати да опишете ситуацију о којој сте питани, Ваше поступке, шта сте урадили, о чему сте тада размишљали, како сте се осећали, каква је била реакција Ваших сарадника или претпостављених, какве су биле последице по Вас и организацију и др.

**Како да се припремите:**

Припрема за проверу понашајних компетенција не подразумева учење одређених прописа или неких других садржаја.

Потребно је да се пре доласка на проверу присетите ситуација из свог радног искуства када сте били у прилици да примените неке од тих компетенција (односно понашања) како бисте успешно обавили неки задатак, завршили посао или постигли циљ.

Размислите шта сте тада тачно радили, како сте поступили, како сте се осећали, какав је био исход таквог поступка у односу на Вас и у односу на сараднике и организацију.

Потребно је да на интервју дођете одморни, концентрисани и припремљени да током сат времена разговора прикажете себе, односно своје компетенције, најбоље што можете.

**Шта се проверава на завршном разговору:**

Када проверимо Ваше ПФК, ако будете успешни и освојите минималан број бодова који Комисија одреди (о томе ће Вас Комисија унапред обавестити), позваћемо Вас на завршни разговор са Комисијом.

На завршном разговору ћемо проверавати Ваше понашајне компетенције и мотивацију за рад на послу за који сте се пријавили.

**Како да се припремите за процену мотивације:**

Мотивацију дефинишемо као нашу унутрашњу снагу да своје понашање усмеримо ка циљу којем тежимо. Тај „покретач у нама” је веома битан за успешно обављање неког посла, те ће на завршном разговору Комисија процењивати колико је изражена Ваша мотивација за рад на радном месту за које сте се пријавили.

Такође, цениће и Ваш однос према организацији. Пристајање уз вредности односи се на усклађеност Ваших ставова са вредностима организације у којој желите да радите. Те вредности су: лојалност, професионалност, етичност и сл.

За ову врсту разговора са Комисијом припремите се тако што ћете прикупити што више информација о органу и радном месту за које сте поднели пријаву (путем интернет странице, преко познаника, пријатеља…).

Добро промислите о кључним детаљима из Ваше биографије, као и о разлозима због којих сте изабрали радно место за које сте се пријавили и припремите се да их адекватно представите.

**Колики је максимум бодова који можете добити на завршном разговору:**

Максимум бодова на завршном разговору који можете добити је 18.

**Како ћете бити обавештавани у вези са конкурсним поступком:**

Сва потребна обавештења и позиве за учешће у изборном поступку добијаћете на контакте које сте навели у обрасцу пријаве, мејл адреса и број телефона за контакт.

Проверавајте редовно своју електронску пошту, као и сајт органа који је огласио конкурс како бисте имали увид у ток поступка.

**Шта да радите ако желите да уложите жалбу:**

Ако сматрате да су се у изборном поступку десиле неправилности које су могле утицати на исход конкурсног поступка, имате право да затражите да извршите увид у конкурсну документацију, као и да уложите жалбу на:

- решење којим је одбачена ваша пријава;

- решење о пријему у радни однос изабраног кандидата (ако сте били кандидат у изборном поступку);

- решење о неуспеху јавног конкурса (ако сте били кандидат у изборном поступку).

На сваком решењу ће писати коме и у ком року можете да се жалите.

**Коме се можете обратити за подршку у овом конкурсном поступку:**

Ако нисте сигурни или имате неке недоумице или нејасноће у вези са овим конкурсом, можете се обратити **лицу задуженом за давање обавештења о конкурсу** Нада Вукосављевић контакт тел: 013/742-104 локал 139 од 07:00 до 15:00 часова.

Желимо Вам пуно успеха у изборном поступку.

Одсек за управљање људским ресурсима и кадровске послове